Aussies woedend vir 'No vac' Djokovic | Maroela Media
Aussies woedend vir 'No vac' Djokovic
Novak Djokovic (Foto: Oli SCARFF / AFP)
Australiërs is woedend nadat dit bekend geword het dat die wêreld se beste tennisspeler, Novak Djokovic, nie sal hoef te bewys hy het die Covid-19-inenting ontvang voor hy aan die Australiese Ope mag deelneem nie.
"Ek gee nie om hoe 'n goeie tennisspeler hy is nie. As hy weier om ingeënt te word, moet hy nie toegelaat word nie," het Stephen Parnis, 'n voormalige adjunkpresident van die Australiese Mediese Vereniging, laat hoor.
Parnis meen Djokovic se mediese vrystelling stuur 'n "afgryslike boodskap" aan diegene wat probeer om die verspreiding van Covid-19 in Australië hok te slaan.
Dié land handhaaf al byna twee jaar streng reisregulasies terwyl sy daaglikse Covid-19-gevalle Woensdag vir die derde opeenvolgende dag 'n rekordhoogtepunt bereik het.
Die voormalige Australiese ATP-toerspeler Sam Groth, nou 'n televisiekommentator, bestempel Djokovic se mediese vrystelling in 'n koerantrubriek as 'n "klap in die gesig" van elke Australiër.
Maroela Media het vroeër berig die Serwiër het Dinsdag op Instagram bekend gemaak dat hy na Melbourne vertrek om aan die Ope deel te neem en dat hy medies kwytgeskeld is daarvan om 'n Covid-19-inenting te kry.
Novak Djokovic (Foto: Patrick Hamilton/AFP)
Die organiseerders van die tennistoernooi dring daarop aan dat alle deelnemers vooraf teen Covid-19 ingeënt moet wees, of op grond van mediese redes hiervan vrygestel is.
Die toernooihoof, Craig Tiley, hou vol die verdedigende kampioen geniet "geen spesiale status" nie, en het Djokovic aangemoedig om die publiek te vertel waarom hy mediese vrystelling gekry het in 'n poging om Australiërs se gemoedere te kalmeer.
Die Australiese premier, Scott Morrison, hou intussen vol dat Djokovic summier gepos sal word indien sy redes om mediese vrystelling "onvoldoende" is.
"Ons wag op sy aanbieding en watter bewyse hy aan ons verskaf om [sy vrystelling] te steun," het Morrison op 'n mediakonferensie gesê.
"Indien daardie bewyse onvoldoende is, sal hy nie anders as enigiemand anders behandel word nie en op die volgende vliegtuig huis toe wees. Daar behoort geen spesiale reëls vir Novak Djokovic te wees nie."
Ook Jan Alleman is woedend.
"Ek dink dit is walglik. Ek dink hy moes vroeër besluit het en dit behoort nie 'n laaste‑minuut-besluit te wees om hom in [die Ope] te kry nie," het Ron Wilson, 'n inwoner van Melbourne, gesê.
Ander inwoners was egter meer simpatiek. "Ek dink solank die vrystelling geldig is en hulle geldige redes het, sien ek nie 'n probleem daarmee nie," het Morteza Yari gesê.
Vryheid van keuse is nie meer van toepassing nie ? Loop bars .
Jy moet ingeteken wees om te stem39-8Jy moet ingeteken wees om te stem
Maar die inentings verhoed dan nie verspreiding nie… so wat maak dit nou eintlik saak? Ek en my vrou is altwee ten volle ingeent maar het nogsteeds COVID gekry en ander ingeente mense het dit ook by ons opgetel voordat ons besef het ons het dit.
So of hy 'n inenting kry of nie, hy kan nogsteeds COVID kry en versprei, dit maak geen verskil nie.
Jy moet ingeteken wees om te stem46-10Jy moet ingeteken wees om te stem
Die australiërs is altyd baie begerig om hul titel as "cry babies" te verdedig. Foeitog, al die kleinlike gebrabbel oor 'n inenting sertifikaat. Die sertifikaat nog die inenting kan nie covid keer nie.
Jy moet ingeteken wees om te stem34-9Jy moet ingeteken wees om te stem
Mooi so. Niemand moet gedwing word om iets teen sy wil te doen nie. Die Aussies is nou kwaad maar hulle het self gesê as hy nie deelneem nie, verloor hulle baie geld. Wat mense nie alles vir geld sal doen nie?